别曾學士
作者：陸游
朝代：宋

paragraphs: 兒時聞公名，謂在千載前。
稍長誦公文，雜之韓杜編。
夜輒夢見公，皎若月在天。
起坐三嘆息，欲見亡繇緣。
忽聞高軒過，歡喜忘食眠。
袖書拜轅下，此意私自憐。
道若九達衢，小智妄鑿穿。
所願瞻德容，頑固或少痊。
公不謂狂疏，屈體與周旋。
騎氣動原隰，霜日明山川。
匏繫不得從，瞻望抱悁悁。
畫石或十日，刻楮有三年。
賤貧未即死，聞道期華顛。
他時得公心，敢不知所傳。